Twee Oseane-marathon gaan voort ondanks droogteArgieffoto Die Twee Oseane-ultramarathon gaan aan die einde van Maart voort in Kaapstad. Die organiseerders het dié nuus Donderdag bevestig, maar ook bygevoeg daar sal geen stortgeriewe vir deelnemers wees aan die einde van die wedloop nie. Hulle het die versekering gegee dat hulle nie munisipale water sal gebruik tydens die marathon nie. Al die voorkomingsmaatreëls wat tot dusver in Kaapstad ingestel is, kon nog nie daarin slaag om Dag Zero af te weer nie. Dié dag word vir 12 April voorspel. Die organiseerders het in ŉ verklaring gesê hulle het ŉ jaar toegewy om die 2017 Old Mutual Twee Oseane-marathon (OMTOM) op 31 Maart 2018 te beplan. “As een van die stad Kaapstad se hoofgeleenthede op die kalender het dié voortslepende droogte ŉ harde werklikheid vir die geleentheid se belanghebbendes en deelnemers gebied. Ons is bewus van die kommer van inwoners – ons neem waterbesparing en die geleentheid se algehele water-impak op die stad baie ernstig op,” lui die verklaring. Die organiseerders het verder gesê dat hulle nou saam met die stad en die rampbestuurspan sowel as die borge werk om die gepaste voorsorg en oplossings gereed te kry vir die 49ste OMTOM. Die aantal verversings by die wedloop sal ook verminder word. “Daar sal stasies wees waar deelnemers van hidrasiepakke voorsien sal word. Ons moedig ook alle deelnemers aan om so selfonderhoudend moontlik te wees,” lui die verklaring. Die organiseerders het gesê hulle besef mense is bang dat die groot groep deelnemers wat uit ander dele van die land afkomstig is en nie in Kaapstad self woon nie (meer as die helfte) dié stad se laaste water gaan opgebruik. “Ons moet egter die ekonomiese inspuiting wat dit aan die stad bied (meer as R675 miljoen) tesame met die duisende werksgeleenthede wat daartydens geskep word, asook die liefdadigheidsorganisasies wat aan boord is met die projek en meer as R3 miljoen wat daardeur ingesamel word, in ag neem,” het hulle gesê. Hulle, as mede-Kapenaars, is toegewy daaraan om minder as hul toegelate 50 l per dag te gebruik.